Pia Christmas-Møller (UFG), 2011-03-03:
Tak for de pæne ord, og tak for en rigtig god debat.
Jeg vil ikke benytte lejligheden til at gentage alt det rigtige, der allerede er blevet sagt, men prøve at fokusere på nogle af de elementer, som ligger i udenrigsministerens udmærkede redegørelse.
Jeg vil prøve at sætte lidt mere lys på det, og så vil jeg slutte af med et par konkrete spørgsmål til udenrigsministeren.
Jeg ser OSCE’s muligheder i de nye lande, som kæmper for at få noget demokrati op at stå.
Det er en kernerolle, OSCE kan udfylde der og allerede er i gang med at udfylde, når det drejer sig om lande som Kirgisistan og Tadsjikistan.
Jeg havde selv mulighed for at mødes med præsident Roza i Kirgisistan for nylig og også med deres udenrigsminister, og begge peger på, hvor ustabilt et grundlag koalitionsregeringen hviler på, men samtidig på de muligheder, der er for at konsolidere det nyvundne demokrati, hvis vi vel at mærke bl.a. fra de konsoliderede demokratier i vesten er parate til at hjælpe.
Her har vi fra dansk side en unik mulighed for at gøre en ekstraordinær indsats.
Man bidrager allerede, bl.a. via EU, men jeg tror, der kan gøres mere.
Jeg bad hende og hendes system og vores EU-ambassadør i Bisjkek om at bidrage ved at komme med et billede af, hvor aktivitetsniveauet er nu, og hvad der er planlagt i den umiddelbare fremtid, med henblik på at vi eventuelt fra dansk side kan styrke det yderligere.
For jeg tror, at timingen er overordentlig betydningsfuld her.
Det momentum, som hr. Helveg Petersen efterlyste, for så vidt angår andre lande, er der i Kirgisistan i øjeblikket, og der vil jeg håbe at vi virkelig formår at kende vores besøgelsestid.
For så vidt angår Tadsjikistan, har Danmark faktisk allerede vist, at vi kender vores besøgelsestid med et målt i beløb ganske lille projekt, men målt i virkning og perspektiv overordentlig betydningsfuldt projekt til at forebygge ekstremisme.
Det ser jeg meget gerne udvidet, udbygget, og gerne i samarbejde med vores europæiske partnere.
OSCE gør det fremragende.
Vores missioner både i Tadsjikistan og i Kirgisistan er på et meget højt internationalt kvalitetsniveau.
Jeg må sige, at jeg savner, at vi arbejder endnu bedre sammen med vores europæiske partnere, og jeg tror, at det både politisk og fagligt indholdsmæssigt vil gavne aktiviteterne, hvis vi evner at få bygget en endnu stærkere bro mellem de forskellige aktører derude.
Igen kan vi her som et lille land, der er nogenlunde på størrelse med de to lande, vi taler om her, måske spille en ekstraordinær rolle.
Det sikkerhedspolitiske perspektiv er ikke til at tage fejl af.
Disse lande grænser direkte op til Afghanistan, og på den måde har det en overordentlig stor betydning rent stabilitetsmæssigt og sikkerhedsmæssigt også for Danmark.
Tiden tillader ikke, at jeg går yderligere i dybden med det, men jeg håber virkelig, at vi kan fortsætte den konstruktive linje, som allerede så småt er indledt fra dansk side.
Vores tidligere udenrigsminister har været i Tadsjikistan, og det blev bemærket, at man viste interesse fra et europæisk land i Danmarks position.
Man vil gerne have endnu mere opmærksomhed, og det samme gælder Kirgisistan.
Det tredje element, jeg gerne vil fremhæve i dag, er så lidt mere indvortes.
Jeg vil gerne rose den danske udenrigsminister for at have peget på den første kvindelige kandidat til ny generalsekretær for OSCE.
Det synes jeg er fremragende, og jeg håber, at det kan lykkes, at vi får den første kvinde placeret der.
Hun er tidligere udenrigsminister og topkvalificeret, så det kan jeg kun give fuld støtte.
Når det kommer til udnævnelsen af en ny direktør for ODIHR, er der behov for, at vi også har åbenhed i ansættelsesprocedurerne, som vi kræver det i så mange andre sammenhænge.
Her er det mit ønske, at i forbindelse med en nyansættelse eller måske en videreførelse, selv om det ikke helt er efter reglerne og sker på dispensation, må det ske i fuld åbenhed, og at man derfor fra dansk side vil bede om, at stillingen bliver opslået, så alle potentielle ansøgere via deres respektive regeringer naturligvis kan blive indstillet.
Vi kan ikke leve med lukkethed på så vigtigt et område.
Det håber jeg vil være den danske position.
Og den skal ligesom etableres ganske hurtigt, for tingene er vist i gang.
Endelig, også lidt indadrettet, vil jeg spørge udenrigsministeren, om det ikke kunne være en idé i forlængelse af de meget fornemme bemærkninger, der er i ministerens redegørelse om, at vi fra dansk side ønsker at styrke samarbejdet mellem regeringsdelen og den parlamentariske afdeling, at kunne få etableret nogle jævnlige møder mellem den danske delegation og udenrigsministeren.
Jeg tror faktisk, at det kunne være til gensidig fornøjelse og ikke mindst til glæde for dansk udenrigspolitik generelt.
For nogle af os er ganske aktive rundtomkring, og vi kunne optimere vores indflydelse ganske betydeligt, hvis vi koordinerede noget bedre og informerede begge veje mere hyppigt.
Det er min overbevisning, og jeg vil i hvert fald meget gerne tilbyde min tid og interesse for et sådant lidt tættere samarbejde, også på kommunikationssiden.
Men igen tak for en god redegørelse og en dejlig debat, der viser, at OSCE er virkelig stærkt forankret i det danske Folketing fra den ene side til den anden.
Det giver et stærkt grundlag, når vi arbejder ude i felten, hvad enten det er som valgobservatører eller som ledere af valgobservationer, eller når nogle af os er udpeget til at deltage i særlige delegationer, som møder regeringsledere på forskellige områder i forskellige dele af verden.
Det giver Danmark en unik mulighed for at præge med vores fælles demokratiske holdninger.
Det vil jeg gerne sige tak for.